Air Namibia doen aansoek om likwidasie‘n Vliegtuig van Air Namibia (Foto: Air Namibia/Facebook) Die sukkelende lugdiens Air Namibia het al sy bedrywighede vanaf Donderdag opgeskort nadat die Namibiese regering besluit het om aansoek om vrywillige likwidasie te doen. “Alle vlugbedrywighede sal gekanselleer word, en alle vliegtuie sal terugkeer na die basis,” het Air Namibia in ŉ verklaring gesê. Prokureurs wat Air Namibia en die Belgiese maatskappy Challenge Air SA verteenwoordig, het ooreengekom om die lugdiens te laat likwideer. Air Namibia het in Desember 2019 in ŉ skikking erken dat hy meer as N$330 miljoen (sowat R338 miljoen) aan Challenge Air skuld, wat hy ingestem het om maandeliks af te betaal. Die lugdiens se raad het op 3 Februarie bedank. Die minister van openbare ondernemings, Leon Jooste, het beveel dat alle vliegtuie onmiddellik “om veiligheidsredes” gehok moet word. Hy het ook gesê die lugdiens se “bates moet beskerm word”. Jooste het gesê belanghebbendes, waaronder vlieëniersverenigings, ondersteun die besluit. Iipumbu Shiimi, minister van finansies, het gesê die regering het alle opsies oorweeg en ingestem dat likwidasie op lang termyn in die beste belang van die lugdiens is aangesien die land se ekonomie nie meer met stimuluspakkette vir die lugdiens kan volhou nie. Minstens N$8,4 miljard (sowat R8,5 miljard) is die afgelope tien jaar bestee om die sukkelende lugdiens te red. Meer as 600 personeellede sal na verwagting hul werk kwyt wees wanneer Air Namibia gelikwideer word. Die regering het gesê alle werknemers sal nog vir 12 maande hul salaris kry.